Visvywers by Stilbaai, Suid-Kaap | Loer Toer
Visvywers by Stilbaai, Suid-Kaap
Suid-Afrika, Wes-Kaap February 11, 2014 Leave a comment
Die visvywers op die strande by Stilbaai – klipkrale uit die strandrotse gebou – is al aan vanaf die 17de eeu aan die koloniste van die Suid-Kaap bekend. Dié vindingryke manier om visse met die getyaksie te vang is, volgens die argeoloë, deur KhoiSan mense ("Strandlopers", soos hulle genoem is) al drie duisend jaar in gebruik. Dit is nie verregaande om te dink nie dat dit veel ouer as dit is.
Nie te ver hiervandaan is die Blombosgrot, nou wêreldberoemd, wat in 1991 ontdek is, 'n argeologiese werf, tenminste 100,000 jaar oud, wat die geskiedenis van die mens herskryf. En die vraag onstaan: Is die kultuur van die visvywers aaneenlopend vanaf daardie oertye?
Wag vir die springgety
Op die Nasionale Gedenkwaardigheid visvywersbordjie lees ons:
"Oor die jare het die aangenome 'eienaars' van viskrale dié strukture herbou, instand gehou en daaraan toegevoeg, om uiteindelik die ingewikkelde sisteem tot stand te bring wat hier te sien is. 'n Toegewyde en kundige groep Stilbaai bewoners hou steeds die tradisie van visvang, tydens donkermaan springgetye, deur middel van die visvywers by die Rooikoppe instand. Hierdie visvywers is 'n kultuur-historiese erfenis van groot waarde …"